b'\n_START_ARTICLE_\nZajedni\xc4\x8dko vije\xc4\x87e op\xc4\x87ina\n_START_SECTION_\nNastanak i slu\xc5\xbebene isprave\n_START_PARAGRAPH_\nZVO je kao udruga nastao na osnovu me\xc4\x91unarodnog pravnog akta Erdutskog sporazuma potpisanog 12. studenog 1995. godine na temelju kojeg je zavr\xc5\xa1en Domovinski rat i zapo\xc4\x8deo proces mirne reintegracije na prostoru isto\xc4\x8dne Slavonije, Baranje i zapadnog Srijema i odluke Vlade Republike Hrvatske od 15. listopada 1997. godine. Svoja prava ZVO crpi iz pisma Vlade RH po zavr\xc5\xa1etku mirne reintegracije u hrvatskom Podunavlju od 13. sije\xc4\x8dnja 1997. godine._NEWLINE_Vlada Republike Hrvatske na sjednici odr\xc5\xbeanoj 15. listopada 1998. godine donijela je Odluku kojom Vlada Republike Hrvatske potvr\xc4\x91uje da su predstavnici Vlade Republike Hrvatske, srpske etni\xc4\x8dke zajednice i UNTAES-a kao svjedoka osnovali Zajedni\xc4\x8dko vije\xc4\x87e op\xc4\x87ina isto\xc4\x8dne Slavonije, Baranje i zapadnog Srijema kao dijelova Osje\xc4\x8dko-baranjske i Vukovarsko-srijemske \xc5\xbeupanije.\n_START_SECTION_\nUprava\n_START_PARAGRAPH_\nZajedni\xc4\x8dko vije\xc4\x87e op\xc4\x87ina \xc4\x8dini Skup\xc5\xa1tina, sastavljena od vije\xc4\x87nika iz redova srpske etni\xc4\x8dke zajednice, koji su izabrani na izborima za tijela jedinica lokalne uprave i samouprave na podru\xc4\x8dju ove dvije najisto\xc4\x8dnije \xc5\xbeupanije, u skladu sa Statutom ZVO\xe2\x80\x93a. U dana\xc5\xa1njem mandatu Skup\xc5\xa1tina broji 28 vije\xc4\x87nika. Skup\xc5\xa1tina je najvi\xc5\xa1e tijelo ZVO\xe2\x80\x93a koja, izme\xc4\x91u ostalog bira predsjednika koji svoju du\xc5\xbenost obavlja profesionalno. Automatizmom do\xc5\xbeupani ove dvije \xc5\xbeupanije iz redova srpske etni\xc4\x8dke zajednice su i potpredsjednici ZVO\xe2\x80\x93a._NEWLINE_\xc4\x8clanovi ZVO su op\xc4\x87ine Trpinja, Marku\xc5\xa1ica, Erdut, Borovo, Negoslavci, \xc5\xa0odolovci, Jagodnjak i gradovi Vukovar i Beli Manastir.\n_START_SECTION_\nAktivnosti\n_START_PARAGRAPH_\nZVO je savjetodavno tijelo koje prati i analizira ukupnu problematiku u sferi provo\xc4\x91enja prosvjetne i kulturne autonomije, te \xc5\xa1titi ljudska, gra\xc4\x91anska i manjinska prava srpske etni\xc4\x8dke zajednice u skladu s Ustavom Republike Hrvatske, pozitivnim zakonskim propisima, te me\xc4\x91unarodno priznatim i pravno relevantnim sporazumima kojima se utvr\xc4\x91uje i pravno regulira status i polo\xc5\xbeaj srpske zajednice u isto\xc4\x8dnom dijelu Hrvatske.\n_START_SECTION_\nSport\n_START_PARAGRAPH_\nU organizaciji ZVO se odr\xc5\xbeavaju Nogometna liga veterana ZVO-a koja okuplja veterane 10 nogometnih klubova, \xc5\xa0ahovska liga ZVO-a i liga u ga\xc4\x91anju glinenih golubova.\n_START_SECTION_\nIzdava\xc5\xa1tvo i mediji\n_START_PARAGRAPH_\nZVO izdaje mjese\xc4\x8dnik pod imenom "Izvor". U suradnji sa Radio-televizijom Vojvodine, na frekvencijama RTV-a se dva puta mjese\xc4\x8dno emitira "Hronika Slavonije, Baranje i zapadnog Srema", televizijska emisija na srpskom jeziku i \xc4\x87irili\xc4\x8dnom pismu, namijenjena srpskoj etni\xc4\x8dkoj zajednici u Republici Hrvatskoj. Internet portal srbi.hr otvoren je u travnju 2018. godine kao novi medijski projekt.'